מזמור קנ

הַ֥לְלוּ יָ֨הּ ׀

הַֽלְלוּ־אֵ֥ל בְּקָדְשׁ֑וֹ

הַֽ֝לְל֗וּהוּ בִּרְקִ֥יעַ עֻזּֽוֹ׃

הַֽלְל֥וּהוּ בִגְבוּרֹתָ֑יו

הַֽ֝לְל֗וּהוּ כְּרֹ֣ב גֻּדְלֽוֹ׃

הַֽ֭לְלוּהוּ בְּתֵ֣קַע שׁוֹפָ֑ר

הַֽ֝לְל֗וּהוּ בְּנֵ֣בֶל וְכִנּֽוֹר׃

הַֽ֭לְלוּהוּ בְתֹ֣ף וּמָח֑וֹל

הַֽ֝לְל֗וּהוּ בְּמִנִּ֥ים וְעוּגָֽב׃

הַֽלְל֥וּהוּ בְצִלְצְלֵי־שָׁ֑מַע

הַֽ֝לְל֗וּהוּ בְּֽצִלְצְלֵ֥י תְרוּעָֽה׃

כֹּ֣ל הַ֭נְּשָׁמָה תְּהַלֵּ֥ל יָ֗הּ

הַֽלְלוּ־יָֽהּ׃